মাওয়া ফেরিঘাটের দু’পাশে নানারকম দোকানপাট। কোনোটি হোটেল, কোনোটি পান-বিড়ি ও সেই সঙ্গে চায়ের, বেশ ক’টি দোকান জ্বালানি তেল, মোবিল গ্রিজের। ফেরি ঘাটের পাকা সড়ক যেখানে শেষ, সেখান থেকে ডানদিকে সরু কাঁচা পথ বেয়ে পৌঁছতে হয় স্পিড বোটের ঘাটে। ঘাটের পাশে ইজারাদারের তৈরি টিকেটঘর। সেখান থেকে টিকেট কেটে মাচার ওপর দিয়ে উঠতে হয় স্পিড বোটে। নামার সময়ও একই ব্যবস্থা। এই সরু পথেই প্রতিদিন অন্তত ২০ হাজার মানুষের যাতায়াত। মুন্সিগঞ্জ এ বছরই স্পিড বোট ও লঞ্চ ঘাটের ইজারা বাবদ আদায় করেছে ভ্যাটসহ ৪ কোটি ৮০ লাখ টাকা। কিন্তু যাত্রীদের যাতায়াতের স্বাচ্ছন্দ্য নিশ্চিত করার কোনো ব্যবস্থা জেলা পরিষদ বা ইজারাদার কেউই করার প্রয়োজন বোধ করেনি। এমনকি এই রুটে যে এতগুলো স্পিড বোট কোনো রকম বৈধ অনুমতি ছাড়াই চলাচল করছে তা-ও জেলা পরিষদ কর্তৃপক্ষের অজানা।